
AUTORIZIM I NDIHMËS SHTETËRORE ME GRANTE TË DREJTPËRDREJTA PËR
NDËRMARRJET E VOGLA DHE TË
MESME

Komisioni i Ndihmës Shtetërore me pjesëmarrjen e :Znj. Milva Ekonomi
kryetar
Znj. Mimoza Dhëmbi
anëtar;
Z. Ahmet Mançellari
anëtar;
Z. Petrit Bakiu
anëtar;
Z. Gramoz Hoxha
anëtar.



	






Në mbledhjen e tij të datës 6.12.2016, shqyrtoi masën e sipërpërmendur, të njoftuar nga Agjencia
për Zhvillim Ekonomik Rajonal dhe vendosi të konsiderojë ndihmën në përputhje me legjislacionin
për ndihmën shtetërore.
I. PROÇEDURA
1. Me shkresën nr. 76 datë 2.12.2016, Agjencia për Zhvillim Ekonomik Rajonal (AZHER) njoftoi
pranë Sektorit të Kontrollit të Ndihmës Shtetërore, në  Ministrinë  e  Zhvillimit  Ekonomik,  Turizmit,
Tregtisë dhe Sipërmarrjes (MZHETTS) masën e sipërpërmendur.
II. PËRSHKRIMI I MASËS
a) Objektivi i masës së ndihmës
2.  Qëllimi  i   ndihmës  është  përmirësimi  i ekonomisë	në	Shqipëri	përmes	mbështetjes
financiare me grante për ndërmarrjet e vogla dhe të mesme (NVM).
b) Baza ligjore
3.  Baza  ligjore  është  Vendimi  i  Këshillit  të Ministrave nr. 580, datë 3.8.2016 “Për krijimin e programit për  mbështetjen e ekonomisë dhe përcaktimin e përfituesve e të rregullave për zbatimin e tij”
c) Dhënësi i Ndihmës
4.   Dhënës  i   ndihmës  është  Agjencia  për Zhvillim Ekonomik Rajonal (AZHER). ç) Instrumenti i ndihmës
5. Ndihma do të jepet në formën e granteve direkte.
d) Buxheti dhe kohëzgjatja e ndihmës
6. Vlera gjithsej e parashikuar për mbështetjen e ndërmarrjeve e vogla dhe të mesme është 200 000 000  lekë.  Burimet  financiare për financimin e ndërmarrjeve mund të jenë:
a) kontribut nga buxheti i shtetit;
b) të ardhurat e veta, nga mjete dhe/ose burime të tjera financiare, nëpërmjet:
i. kontributit nga programe të ndihmës së huaj, sipas marrëveshjeve  me  partnerët  e  huaj  për  zhvillim  dhe integrim;
ii. kostove të menaxhimit, për programe apo projekte që ata zhvillojnë, me disa përfitues;
iii. burime të tjera të ligjshme, si donacione etj.
Masa do të zbatohet për periudhën 2016-2017.
e ) Përfituesit e ndihmës
7. Masa ka për qëllim të shoqërojë investimet infrastrukturore, vendore dhe rajonale, me masa nxitëse  ndaj  aktiviteteve ekonomike brenda  dhe rreth zonës ku do të investohet, sipas objektivave të politikës së zhvillimit rajonal; të nxitë krijimin e partneriteteve ndërvendore dhe rajonale me partnerë publikë dhe privatë; të financojë projektet zhvillimore të cilat nxitin zhvillimin e ekonomisë rajonale dhe krijimin e vendeve të reja të punës.
8. Ndihma në formën e grantit të drejtpërdrejtë për ndërmarrjet e vogla dhe te mesme parashikohet të  jepet për 51-100 ndërmarrje të vogla dhe të mesme.
ë) Aktivitet të cilat përfitojnë ndihmë shtetërore
9. Një ndërmarrje e vogël dhe e mesme do të përfitojë ndihmë shtetërore nëse do të plotësojë kushtet e mëposhtme:
- është ndërmarrje e klasifikuar si ndërmarrjet e vogla dhe  të  mesme  (NVM),  sipas  ligjit  nr.  8957,  date 17.10.2002, “Për ndërmarrjet e vogla e të mesme”, të ndryshuar;
- ka selinë ose vendin kryesor të prodhimit brenda territorit të rajonit;
- ka paguar të gjitha detyrimet e parashikuara nga legjislacioni doganor dhe tatimor;
- është në gjendje të financojë 50% të të gjitha kostove të projektit në fazën e aplikimit.
III. VLERËSIMI   I NDIHMËS SHTETË- RORE
a) Ndihmë shtetërore e drejtpërdrejtë për ndërmarrjet
10. Neni 4 i ligjit nr. 9374, datë 21.4.2005 “Për ndihmën shtetërore”, i ndryshuar parashikon se: “Përveç  rasteve  të  parashikuara  ndryshe  në  këtë  ligj, ndalohet çdo ndihmë e dhënë nga burimet shtetërore, në çfarëdolloj forme e cila,  në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet  ndërkombëtare  që  përmbajnë  dispozita të ndihmës shtetërore”
11.  Masa  e  njoftuar  mundëson  përfitimin  e burimeve  financiare  vetëm  për  një  numër  të caktuar ndërmarrjesh të vogla dhe të mesme me një aktivitet  të  caktuar  ekonomik.  Autoriteti  public (AZHER) do t’i ofrojë   këtyre ndërmarrjeve burime financiare me kushte më të mira se sa ato që ofrohen në treg. Si rrjedhim, skema ofron një avantazh/përparësi gjatë procesit të përzgjedhjes së tyre. Produktet dhe shërbimet e ndërmarrjeve të përzgjedhura mund të jenë pjesë e tregut të përbashkët rajonal, duke përmirësuar pozitën konkurruese të tyre dhe më pas ndikuar në tregtinë rajonale.
12. Komisioni arrin në përfundimin se masa, në interpretimin që i bëhet akteve dhe fakteve të sipërpërmendura, është ndihmë shtetërore.
b)   Përputhshmëria	e   skemës	së   ndihmës shtetërore
13.  VKM  nr.  580,  datë   3.8.2016  pika  5 parashikon se:
“Për  skemën  e  mbështetjes  financiare  për ndërmarrjet   e   vogla   dhe   të   mesme   (NVM) nëpërmjet bashkëfinancimit se në varësi të vlerësimit   për   projektin   e   dorëzuar,   aplikanti
përfiton deri në 50% të vlerës totale të investimit, por  jo  më  shumë se  2  500 000 (dy  milionë  e
pesëqind mijë) lekë/projekti”.
14. Sa më lart skema e ndihmës ka efekt nxitës, duke qenë se është një burim i konsiderueshëm kapitali për ndërmarrjet e vogla dhe të mesme që në fazën e hershme të krijimit dhe fillimit të funksionimit të biznesit. Si e tillë, skema e njoftuar është në përputhje me nenin 13, shkronja c) “Ndihma  shtetërorë  që  mund  të  lejohet”,  duke qenë se lehtëson zhvillimin e veprimtarive të caktuara ekonomike ose zhvillimin e zonave të caktuara  ekonomike,  deri  në  atë  masë  sa  kjo ndihmë nuk është në kundërshtim me detyrimet e marrëveshjeve ndërkombëtare të ratifikuara nga Republika e Shqipërisë.

PËR KËTO ARSYE:

Komisioni i Ndihmës Shtetërore, në bazë të neneve 4, 13, 17, shkronja ç, 22, pika 2/1, 30 dhe
31, të ligjit nr. 9374, datë 21.4.2005 “Për ndihmën shtetërore”, të ndryshuar:

VENDOSI :

1. Të autorizojë  ndihmën shtetërore me grante të drejtpërdrejta për ndërmarrjet e vogla dhe të mesme, e parashikuar në vendimin e Këshillit të Ministrave Nr.580, datë 3.8.2016, “Për krijimin e programit për mbështetjen e ekonomisë dhe përcaktimin e përfituesve e të rregullave për zbatimin e tij”, mbështetur në nenin 13, germa “c” e ligjit nr. 9374, datë 21.4.2005 “Për ndihmën shtetërore”, të ndryshuar, sepse lehtëson zhvillimin e  veprimtarive  të  caktuara  ekonomike  ose zhvillimin e zonave të caktuara ekonomike, deri në atë masë sa kjo ndihmë nuk është në kundërshtim me detyrimet e marrëveshjeve ndërkombëtare të ratifikuara nga Republika e Shqipërisë.
2.  Agjencia  për  Zhvillim  Ekonomik  Rajonal (AZHER)  brenda  datës  31 mars  të  çdo  viti  të paraqesë raport për impaktin e ndihmës shtetërore gjatë vitit paraardhës financiar, si edhe të japë çdo informacion që do të kërkohet   për monitorimin dhe kontrollin e ndihmës së dhënë. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.
3.  Agjencia  për  Zhvillim  Ekonomik  Rajonal (AZHER) bazuar në nenin 20, pika 1 të ligjit nr. 9374, datë  21.4.2005 “Për  ndihmën  shtetërore”, duhet të marrë miratimin paraprak të KNSH në rastin  eventual  të  çdo  ndryshimi  të  skemës  së njoftuar.
4. Ky vendim të botohet në Fletoren Zyrtare.

KRYETAR
Milva Ekonomi










 


